ผบ.ตร.รับมอบ เบนซ์ 11 คัน ใช้ภารกิจถวายความปลอดภัยขบวนเสด็จฯ
วันที่ 2 ต.ค.60 พล.ต.อ.จักรทิพย์ ชัยจินดา ผู้บัญชาการตำรวจแห่งชาติ ไปเป็นประธานรับส่งมอบรถยนต์สมรรถนะสูงจำนวน 11 คัน เพื่อใช้ในภารกิจการรักษาความปลอดภัยในขบวนเสด็จฯ และภารกิจถวายความปลอดภัยแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระเจ้าหลานเธอ พระองค์เจ้าทีปังกรรัศมีโชติ และบุคคลสำคัญ ตามโอกาสต่างๆ,พ.ต.อ.ไมตรี ฉิมเฉิด รักษาราชการแทนผู้บังคับการกองปราบปราม เปิดเผยว่า รถยนต์ที่รับมอบเพื่อใช้ภารกิจ ประกอบด้วย รถยนต์ยี่ห้อ เมอร์เซเดส-เบนซ์ รุ่น S500 จำนวน 8 คัน และรุ่น GLE 500 จำนวน 3 คัน เพื่อใช้แทนรถยนต์ยี่ห้อ BMW ที่หมดสัญญาเช่าเมื่อวันที่ 30 กันยายนที่ผ่านมา โดยมีระยะเวลาในสัญญาเช่าเป็นเวลา 5 ปี เพื่อใช้ในภารกิจสำคัญการถวายความปลอดภัยแด่สมเด็จพระเจ้าอยู่หัว และพระเจ้าหลานเธอฯ ซึ่งถือเป็นภารกิจสำคัญของสำนักงานตำรวจแห่งชาติ และเป็นความปลาบปลื้มของตำรวจกองบัญชาการสอบสวนกลางทุกนาย ที่ได้รับโอกาสปฏิบัติงานถวายความปลอดภัยดังกล่าว โดยยืนยันว่าตำรวจทุกนายมีความพร้อมในการปฏิบัติหน้าที่ และได้รับการฝึกฝนทบทวนความรู้ในการรักษาความปลอดภัยร่วมกับหน่วยทหาร และหน่วยความมั่นคง โดยเฉพาะภารกิจสำคัญงานพระราชพิธีถวายพระเพลิงพระบรมศพในเดือนตุลาคมนี้,ด้าน พ.ต.อ.ต่อศักดิ์ สุขวิมล ผู้กำกับการกองกำกับการพิเศษ กองบังคับการปราบปราม เปิดเผยว่า รถยนต์ทั้ง 11 คันนี้ เป็นรถยนต์สมรรถนะสูงเพื่อใช้ตามสภาพภารกิจต่างๆ โดยเฉพาะรถรุ่น GLE 500 ที่เตรียมนำไปใช้ในภารกิจการถวายความปลอดภัยแด่สมเด็จพระเจ้าอยู่หัว ขณะที่ทรงเสด็จพระราชดำเนินไปในถิ่นทุรกันดาร เพื่อเสด็จไปทอดพระเนตรความเป็นอยู่พสกนิกรและเยี่ยมชมโครงการหลวงต่างๆ ที่จะมีเพิ่มมากขึ้น ขณะเดียวกันรถจำนวนดังกล่าวยังมีภารกิจในการถวายความปลอดภัยขบวนเสด็จตลอดช่วงพระราชพิธีในเดือนนี้ รวมถึงใช้ในการอารักขาความปลอดภัยพระราชอาคันตุกะที่จะมาเข้าร่วมในพระราชพิธีด้วย.
พล.ต.อ.จักรทิพย์ เป็นประธานรับส่งมอบรถยนต์สมรรถนะสูง เมอร์เซเดส-เบนซ์ รุ่น S500 จำนวน 8 คัน และรุ่น GLE 500 จำนวน 3 คัน จำนวน 11 คัน ใช้ภารกิจถวายความปลอดภัยขบวนเสด็จฯ
ผบ.ตร.,รับมอบ,เบนซ์,ขบวนเสด็จ,รถยนต์สมรรถนะสูง,ข่าวทั่วไป